|  |  |  |
| --- | --- | --- |
|  | **Moskenes kommune** | Arkiv: FE-151  Arkivsaksnr: 21/241  Saksbehandler: Steinar Sæterdal |

**Sakspapir**

**SAKSGANG**

| **Utvalg/Styre** | **Møtedato** | **Saksnr** |
| --- | --- | --- |
| Formannskapet | 16.11.2021 | 191/21 |
| Kommunestyret |  |  |

**Budsjett 2022 og økonomiplan/ forpliktende plan 2022-2025**

|  |
| --- |
|  |

**Vedlegg:**

|  |  |  |
| --- | --- | --- |
| **Dok.dato** | **Tittel** | **Dok.ID** |
| 09.11.2021 | Budsjett 2022 og økonomiplan-forpliktende plan 2022-2025 | 1371755 |
| 09.11.2021 | Budsjettforslag 2022 - Moskenes kirkelige fellesråd | 1371758 |
| 09.11.2021 | Endring av festeavgifter på kirkegårdene fra 01.01.2022 | 1371756 |
| 09.11.2021 | Referat kirkerådet 22 oktober 2021 med kommentar | 1371762 |
| 09.11.2021 | Innspill til behandling av bevilgning til Moskenes kirkelige fellesråd for 2022 | 1371759 |
| 09.11.2021 | Kontrollutvalgssak 15/21 - Budsjettramme for 2022 - kontroll og tilsyn | 1371760 |

|  |
| --- |
| **Kommunedirektørens innstilling:** Formannskapet vedtar å legge foreliggende Budsjett/økonomiplan 2022-2025 med kommentarer til høring med høringsfrist fredag 2.desember 2021 kl 14.00.  Formannskapet innstiller til kommunestyret og gjøre slikt vedtak:  Kommunestyret godkjenner budsjett 2022 og økonomiplan/ forpliktende plan 2022-2025 slik den foreligger eventuelt justert for høringsinnspill. |

**16.11.2021 Formannskapet**

|  |
| --- |
| Første avsnitt i innstillingen enstemmig vedtatt med redigering av møtedag. |

**FS- 191/21 Vedtak:**

|  |
| --- |
| Formannskapet vedtar å legge foreliggende Budsjett/økonomiplan 2022-2025 med kommentarer til høring med høringsfrist torsdag 2. desember 2021 kl 14.00. |

|  |
| --- |
| **Saksopplysninger:**   Moskenes kommune er på ROBEK. Telemarksforskning foretok i juni 2021 en gjennomgang av kommunens drift, samt en vurdering av hvorfor Moskenes er kommet på ROBEK. Konklusjonen var klar. Med unntak av helse- og omsorgssektoren drives kommunen nøkternt sammenlignet med andre kommuner. Telemarksforskning gjorde en tilsvarende vurdering i 2019 med samme resultat, det samme gjorde Statsforvalteren i Nordland.   Når det gjelder årsaken til det akkumulerte driftsunderskuddet kommenterte Telemarksforskning det i sin siste rapport slik: «Analysene viser at kommunen har hatt det som kan sies å være en underfinansiering i tilskuddsordningen for ressurskrevende tjenester på 35,8 mill. kr for perioden 2017 til 2020». Legger en til årene før og etter de årene Telemarksforskning har vurdert, samsvarer den statlige underfinansieringen med det akkumulerte driftsunderskuddet.  På denne bakgrunn kan det konstateres at Moskenes kommune er i en skvis mellom lovpålagte oppgaver herunder befolkningens krav til et minimum tjenestetilbud, og statlig underfinansiering av ressurskrevende tjenester. Stortinget har erkjent problemstillingen og vedtatt et «trinn 2» i toppfinansieringsordning. Den ekstreme situasjonen i vår kommune illustreres godt ved at Moskenes fikk 7.369 kr per innbygger i ekstra kompensasjon ved den nye ordningen, mens neste på listen Lyngen kun fikk 2 778 kr per innbygger.  Dette er bakgrunnen for at det er sendt et brev til Kommunal- og Moderniseringsminister med anmodning om å finne en løsning på Moskenes kommune sitt akkumulerte underskudd. Dette er også bakgrunnen for at vi i 2023 har satt opp en fordring på Staten lik det forventede underskuddet ved årets utgang.  Selv om Moskenes kommune ifølge Telemarksforskning drives nøkternt er det likevel muligheter for innsparinger. Det vil også framgå i dette budsjettet og er nærmere omtalt i de respektive sektorer. Det er også lagt inn flere tunge tiltak for å få ned kostnadsnivået. Effekten av disse tiltakene er svært usikre på kort sikt, men viser retning på områder der det kan finnes potensial for reduserte kostnader og/eller økt inntjening. Det presiseres derfor at sannsynligheten for å komme i regnskapsmessig balanse ved utgangen av 2022 er begrenset.  Hovedutfordringen for Moskenes kommune er helse- og omsorgssektoren og da særlig ressurskrevende tjenester. Kommunedirektøren vil derfor i en egen tilleggssak til kommunestyret i desember, vurdere hvordan sektoren alternativt kan organiseres/driftes.   I kommunestyremøtet i september ble det i sak KS-058/21 satt opp i prioritert rekkefølge tiltak som kommunestyret ønsket innarbeidet i budsjettet.  Prioritet 1: Kantinedrift Sørvågen skole  Prioritet 2: Støtte til Reine IL  Prioritet 3: Helårsåpen barnehage  Prioritet 4: Økt kapasitet på teknisk  Prioritet 5: Velkomstpakke til nye innbyggere  Prioritet 6: Helårsåpen SFo  Prioritet 7: Møtegodtgjørelse folkevalgte  Tiltak 1 kantinedrift og tiltak 2 støtte til Reine IL er lagt inn i budsjettet. Tiltak 3 sommeråpen barnehage er ikke tatt inn i budsjettet.  Det kan ha foreligget en uklarhet i kommunestyrets debatt i september, om drift av biblioteket lå inne i budsjettet eller ikke. I år har driften vært gjennomført gjennom frigjorte ressurser, det er ikke mulig å gjennomføre det samme i 2022. Biblioteket er tatt inn i foreliggende budsjett med åpning for skolens elever, samt åpent en dag i måneden for allmenheten. Dersom kommunestyret velger å lukke biblioteket for allmenheten (en dag per måned), vil det være rom for å holde barnehagen oppe ytterligere en uke i sommerhalvåret. Dersom kommunestyret ønsker å endre på dette, må det skje gjennom et endringsvedtak i budsjettet.  Det er dypt beklagelig at forventet resultat for 2021 ser ut til å bli vesentlig dårligere enn antatt i saksfremlegget for andre tertial. Det ble imidlertid verbalt kommentert ved fremlegget i kommunestyret. Underskuddet ser ut til å bli 13,1 mill, noe som vil medføre at det akkumulerte driftsresultatet vil passere minus 62,4 mill kr. Forverringen i tallene er forklarlig og er i hovedsak relatert til manglende rapportering innenfor helse- og omsorg særlig knyttet til ressurskrevende tjenester der kostnadene har økt mer enn rapportert. Manglende kontroll og styring med sektoren er et vektig element for at kommunedirektøren frem til kommunestyrets budsjettbehandling vurderer alternative måter å håndtere helse/omsorg på.  Kommunedirektørens innstilling til vedtak:  1. Den økonomiske situasjonen i Moskenes kommune er krevende. Det er nødvendig å gjøre omfattende tiltak for å budsjettere i balanse i 2022 og for oppfylle Statsforvalterens/ Kommunal- og Moderniseringsdepartementets krav om å balansere ut akkumulert driftsunderskudd i null innen 2024.  2. Effekten av tiltakene i budsjett og økonomi/forpliktende plan for 2022 – 2025, er usikre. Tiltakene vil gi et vesentlig dårligere tilbud for befolkning og næringsliv i Moskenes i årene som kommer. Kommunestyret presiserer at flere av tiltakene kan være i strid med lover og regler kommunen er pålagt å overholde.  3. Moskenes kommunestyre viser til forslaget for budsjett 2022 og økonomi/forpliktende plan 2022-2025. Kommunestyret vedtar de rammer, mål og tiltak innenfor de ulike handlingsområder med de fremlagte endringer.  4. Økonomiplanen er også en «Forpliktende plan», og skal være bindende for den videre planlegging i kommunen og er kommunestyrets forpliktelse overfor seg selv og for Statsforvalteren i Nordland.  5. Moskenes kommunestyre legger følgende til grunn for sitt vedtak for budsjett og økonomi/forpliktende plan 2022 – 2025. a. Arbeidet overfor statlige myndigheter med sikte på å få rettet opp den urimelige belastning Moskenes kommune har innenfor området ressurskrevende tjenester, skal ha høyeste prioritet herunder krav om kompensasjon for statlig underfinansiering gjennom flere år. b. Kommunestyret ber om at arbeidet med å utvikle et tettere samarbeid med andre kommuner innenfor relevante sektorer fortsetter. c. Kommunestyret ber om at arbeidet med å sondere mot de enkelte kommunene i Lofoten samt Bodø kommune, for å kartlegge muligheten for et tettere gjensidig forpliktende samarbeid, eventuelt sammenslåing med en eller flere av de nevnte kommuner, fortsetter.  6. Budsjettet for 2022 vedtas på rammenivå, hvor budsjettet vedtas med utgifter, inntekter, netto ramme på hvert handlingsområde og de føringer som framgår av teksten i dokumentet.  7. Videreformidlingslån tas opp etter gjeldende regler i Husbanken. For 2022 gjøres et låneopptak på kr. 4 mill. Dersom det i løpet av budsjettåret skulle være nødvendig å foreta nye låneopptak, gis Formannskapet fullmakt til å vedta slikt låneopptak.  8. Kommunedirektøren gis fullmakt til å foreta nødvendige tekniske tilpasninger eller flyttinger av budsjett- og regnskapsposter dersom dette er nødvendig for å tilfredsstille lov, forskrift eller KOSTRA-rapportering. Herunder fordeling av avsatt pott til lønnsforhandlinger. Det presiseres at slike endringer er av ren regnskapsteknisk art og at vedtatt budsjettbeløp ikke endres.  9. Kommunestyret vedtar kommunedirektørens forslag til investeringsbudsjett for kommende økonomiplanperiode med de fremlagte endringer. Kommunestyret gir kommunedirektøren fullmakt til å oppta dialog med Statsforvalteren med sikte på å få aksept for å lånefinansiere deler av investeringene.  10. Det kommunale skattøret settes til høyeste tillatte. 10,95 prosent for 2022.  11. Kommunestyret vedtar at kommunedirektøren kan ta opp kassakreditt ved behov, med inntil kr 10 millioner i 2022, altså en økning av rammen til kr 75 mill kr.  12. Kommunestyret gir kommunedirektøren fullmakt til å endre/forlenge avdragstid på lån for å kunne tilpasse seg minimumsavdrag.  13. Moskenes kirkelige fellesråd gis et driftstilskudd på kr. 1.138.013. I tillegg dekker Moskenes kommune føring av regnskap inkl. lønn og lån/avdrag på låneopptak (2021) til Moskenes kirke.   14. Det skrives ut skatt på det særskilte skattegrunnlaget (tidligere verker og bruk) redusert med fire syvendedeler i 2022 (overgangsregel til §§ 3 og 4 første ledd, første pkt.).  15. Handlingsregler for Moskenes kommune i økonomiplanperioden 2022 - 2025: · Netto driftsresultat i prosent av brutto driftsinntekter settes til 2,5% · Netto lånegjeld i prosent av brutto driftsinntekter skal maksimalt være 80% · Disposisjonsfond i prosent av brutto driftsinntekter skal være minimum 8% |

|  |  |  |
| --- | --- | --- |
| Steinar Sæterdal |  |  |
| Kommunedirektør |  |  |
|  |  |  |